Jesu o ne a nahanne ka litebelo tseo tse ’ne ha a ne a re ho barutuoa ba hae: “Ka hona le lule le lebetse, kaha ha le tsebe hore na mong’a ntlo o tla neng, ebang ke ha e se e le mantsiboea kapa har’a mp’a bosiu kapa ha mokōkō o lla kapa hoseng haholo.” (Mar. 13:35) Tebelo ea pele e ne e qala “mantsiboea” ha letsatsi le likela ebe e fela ho elella horeng ea borobong bosiu. Ea bobeli eona e ne e qala ka hora ea borobong ebe e fela “har’a mpa ea bosiu.” Tebelo ea boraro e leng ea ‘pele mokōkō o lla,’ e ne e qala har’a mpa ea bosiu ebe e fela hoo e ka bang ka hora ea boraro hoseng. Mohlomong “mokōkō” oo Jesu a buileng ka oona o ile oa lla ka tebelo ena. (Mar. 14:72) Athe tebelo ea bone eona e leng “hoseng haholo,” e ne e qala hoo e ka bang horeng ea boraro ebe e fela ha letsatsi le chaba.